ফের শুরু কৈলাস-মানস সরোবর যাত্রা

কলকাতা: চলতি বছর এপ্রিল-মে মাসে শুরু হতে চলেছে কৈলাস-মানস সরোবর যাত্রা (Kailash Mansarovar Yatra)। ভারত চীনের মধ্যে সম্পর্কের বোঝাপড়ার অভাবে বন্ধ ছিল এই পুণ্যযাত্রার পথ। অবশেষে বরফ গলল। বিদেশ মন্ত্রকের সচীব বিক্রম মিসরি সম্প্রতি চীন সফর করে সেই দেশের বিদেশমন্ত্রী ওয়াং ই-র সঙ্গে বৈঠক করেন। এবার পুণ্যার্থীদের সুখবর দিল বিদেশ মন্ত্রক।

সম্প্রতি প্রকাশিত এক বিবৃতিতে জানানো হয়েছে, ‘ভারত ও চীন ২০২৫ সালের গ্রীষ্মে কৈলাস-মানস সরোবর যাত্রা পুনরায় শুরু করার বিষয়ে সম্মত হয়েছে। উভয় পক্ষ এই যাত্রা চালু করার পক্ষে একমত। একই সঙ্গে সীমান্তবর্তী নদীগুলিতে তাপবিদ্যুৎ প্রকল্প নিয়েও বিশেষজ্ঞ পর্যায়ে আলোচনা হবে।’

আরও পড়ুন: ‘যমুনায় বিষ’ কেজরিওয়ালকে সমন হরিয়ানা আদালতের

কৈলাস মানস সরোবর যাত্রা মূলত প্রতি বছর জুন থাকে সেপ্টেম্বর মাসের মধ্যে অনুষ্ঠিত হয়। ভারতীয় পুণ্যার্থীরা নাথু লা বা লিপুলেখ পাসের মাধ্যমে তিব্বতে প্রবেশ করেন। সেখান থেকে চীনা প্রশাসনের নিরাপত্তা ব্যবস্থার মধ্যে কৈলাসে পৌঁছন। সাধারণত ট্রাভেল এজেন্সিগুলির মাধ্যমে যাত্রা সংগঠিত হয়। ২০২০ সালে কোভিড অতিমারীর কারণে এই যাত্রা বন্ধ হয়ে যায়। একই সময়ে গালওয়ান সংঘাতের পর ভারত-চীন সম্পর্কের অবনতিতে পরিস্থিতি আরও জটিল হয়ে ওঠে।

২০২৩ সালে চীনের পক্ষ থেকে যাত্রা পুনরায় চালু করার প্রস্তাব দেওয়া হলেও, অতিরিক্ত খরচ এবং কোঠর বিধিনিষেধের কারণে অনেক ভারতীয় পুণ্যার্থী যাত্রা করতে পারেননি। তবে এবার দুই দেশের মধ্যে আলোচনা সফল হওয়া নিয়ে আশাবাদী সকলে। ২০২৫ সাল থেকে পূণ্যযাত্রা যথাযথভাবে অনুষ্ঠিত হবে।

পুণ্যার্থীদের বাড়তি সুবিধা দেওয়ার জন্য চালু হচ্ছে সরাসরি বিমান পরিষেবা। আপাতত বিষয়টি আলোচনার অধীন। বিদেশ মন্ত্রকের এই সিদ্ধান্তে পূণ্যার্থীদের জন্য নতুন আশার আলো দেখছেন।